รัฐบาลไทย-ข่าวทำเนียบรัฐบาล-“ปลัดฯ จตุพร” ร่วมประชุมคณะกรรมการทรัพยากรน้ำแห่งชาติ (กนช.) ครั้งที่ 3/2564
วันศุกร์ที่ 10 กันยายน 2564
“ปลัดฯ จตุพร” ร่วมประชุมคณะกรรมการทรัพยากรน้ําแห่งชาติ (กนช.) ครั้งที่ 3/2564
“ปลัดฯ จตุพร” ร่วมประชุมคณะกรรมการทรัพยากรน้ําแห่งชาติ (กนช.) ครั้งที่ 3/2564
“ปลัดฯ จตุพร” ร่วมประชุมคณะกรรมการทรัพยากรน้ําแห่งชาติ (กนช.) ครั้งที่ 3/2564
วันนี้ (10 กันยายน 2564) เวลา 10.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) ได้มอบหมายให้ นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ปกท.ทส.) เข้าร่วมประชุมคณะกรรมการทรัพยากรน้ําแห่งชาติ (กนช.) ครั้งที่ 3/2564 โดยมี พลเอก ประวิตร วงษ์สุวรรณ รองนายกรัฐมนตรี ในฐานะประธานกรรมการ เป็นประธานการประชุมฯ ณ ห้องประชุม 301 ทําเนียบรัฐบาล และผ่านระบบการประชุมทางไกล VDO Conference ร่วมกับผู้แทนหน่วยงานที่เกี่ยวข้อง อาทิ กระทรวงมหาดไทย กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม สํานักงานคณะกรรมการพัฒนาการเศรษฐกิจและสังคมแห่งชาติ สํานักงบประมาณ เพื่อติดตามสถานการณ์น้ําปัจจุบัน และรับทราบความก้าวหน้าตาม 10 มาตรการฤดูฝน เน้นย้ําให้ทุกหน่วยงานเตรียมแผนก่อนเกิดภัย ระหว่างเกิดภัย และหลังเกิดภัยให้เป็นรูปธรรมและชัดเจนเป็นรายพื้นที่ โดยเฉพาะจุดเสี่ยงต่าง ๆ ที่เป็นเขตชุมชน พื้นที่เศรษฐกิจ รวมถึงนิคมอุตสาหกรรม ที่ต้องมีการแจ้งเตือนสถานการณ์น้ําให้ถึงประชาชนโดยเร็ว เพื่อเตรียมการอพยพป้องกันผลกระทบให้เกิดได้น้อยที่สุด
โดย พลเอก ประวิตร วงษ์สุวรรณ รองนายกรัฐมนตรี ได้สั่งการทุกหน่วยงานที่เกี่ยวข้องดําเนินการตาม 10 มาตรการรับมือฤดูฝนปี 64 อย่างเคร่งครัด ตามที่ได้มีการคาดการณ์ฝน (One Map) ในช่วงเดือน ก.ย.-พ.ย. 64 พบว่า จะมีปริมาณฝนทั้งประเทศมากกว่าค่าปกติ 7-15% โดยเฉพาะการสื่อสารที่ต้องประชาสัมพันธ์ให้ประชาชนได้รับรู้อย่างต่อเนื่อง ตลอดจนจัดทําแผนปฏิบัติการเตรียมการรองรับกรณีฉุกเฉินที่อาจจะเกิดขึ้นได้ เพื่อรองรับน้ําหลากที่จะเกิดขึ้นเป็นรายหมู่บ้าน ตําบล อําเภอ และจังหวัด รวมทั้งเน้นย้ําให้วางแผนเร่งเก็บกักน้ําก่อนจะสิ้นสุดฤดูฝนเพื่อสํารองไว้ใช้ในช่วงฤดูแล้งหน้าด้วย
ขณะเดียวกันยังได้รับทราบถึงการขับเคลื่อนบริหารจัดการทรัพยากรน้ําที่ผ่านมาของหน่วยงานเกี่ยวข้อง และร่วมพิจารณาแผนงาน/โครงการ เพื่อขับเคลื่อนการดําเนินการแก้ไขปัญหาด้านน้ําให้กับประชาชน โดยเห็นชอบโครงการขนาดใหญ่และโครงการสําคัญที่มีความพร้อมเสนอขอตั้งงบประมาณปี 2566 จํานวน 2 โครงการ ที่จะสนับสนุนการอุปโภคบริโภคและอุตสาหกรรมในพื้นที่อีอีซี ได้แก่ 1.โครงการอ่างเก็บน้ําคลองกะพง จ.ฉะเชิงเทรา ระยะเวลาดําเนินการ 6 ปี (ปี 2565–2570) และ 2.โครงการสูบผันน้ําจากคลองสะพานแนวที่ 2 จ.ระยอง ระยะเวลาดําเนินโครงการ 4 ปี (ปี 2565–2568) ซึ่งทั้ง 2 โครงการอยู่ใน 38 โครงการตามแผนพัฒนาแหล่งน้ําภายใต้โครงการพัฒนาแหล่งน้ําและการจัดการทรัพยากรน้ํารองรับอีอีซี
นอกจากนี้ ที่ประชุมยังมีมติเห็นชอบแผนหลักการพัฒนาฟื้นฟูสภาพแวดล้อมคลองแสนแสบ ปี 2564-2574 ทั้งในระยะเร่งด่วน ระยะกลาง และระยะยาว เพื่อให้คลองแสนแสบมีระบบขนส่งและมีความปลอดภัยทางน้ํา ที่สําคัญ คือ ช่วยแก้ไขปัญหามลภาวะและคุณภาพน้ําในคลองแสนแสบได้อย่างครบวงจร เพิ่มประสิทธิภาพการระบายน้ําในคลองแสนแสบ ซึ่งจะสามารถป้องกันน้ําท่วมในพื้นที่ กทม.ได้เกือบ 1 แสนไร่ และ จ.ฉะเชิงเทรา บางส่วนด้วย รวมถึงเห็นชอบแนวทางและมาตรการแก้ไขปัญหาการรุกตัวของน้ําเค็ม น้ําท่วมและน้ําแล้งในลุ่มน้ําติดอ่าวไทย โดยมอบหมายให้คณะอนุกรรมการทรัพยากรน้ําจังหวัด และคณะกรรมการลุ่มน้ําใช้เป็นแนวทางในการจัดทําแผนแม่บทฯ และแผนปฏิบัติการลุ่มน้ํา และให้ สทนช. นําไปเป็นองค์ประกอบในการกําหนดแนวทางการบริหารจัดการน้ํา การใช้ประโยชน์ที่ดิน และเส้นทางน้ําที่เหมาะสมในผังน้ํา ตลอดจนเห็นชอบร่างกฎกระทรวงและประกาศคณะกรรมการทรัพยากรน้ําแห่งชาติ ตามพระราชบัญญัติทรัพยากรน้ํา พ.ศ. 2561 หมวด 4 การจัดสรรน้ําและการใช้น้ํา จํานวน 5 ฉบับ ใน 5 มาตรา แบ่งเป็น ร่างกฎกระทรวง 3 ฉบับ และร่างประกาศคณะกรรมการทรัพยากรน้ําแห่งชาติ 2 ฉบับ